钦定古今图书集成/方舆汇编/职方典/第1464卷 > 云南府风俗考 通志府志合载
## 钦定古今图书集成/方舆汇编/职方典/第1464卷 > 云南府风俗考 通志府志合载

本府。〈昆明县附郭。〉

晋常璩《南中志》：“盐池田鱼之饶，金银畜产之冨，俗奢豪。”

明太祖谕言：“气厚风和，君子行道之所。”

《儒学碑》：“人禀名山大泽之气，子弟多颖秀，科第显盛。”

《旧志》：“民遵礼教，畏法度。士大夫多材能，尚节义，彬彬文献，与中州埒。”

元日　祀天地祖先，贴桃符，门神往来贺岁。立春日　，春盘赏春，以饼酒交馈。

元夕　，赏灯张乐，列星桥火树于道。次夕，长幼携游，爆竹插香于其处，相传以为祛疾。

二月三日　，“老幼相率游龙泉” ，憩石嘴，临江饮酒，歌咏为乐。

清明　插柳墓祭

三月三日　，谒真武庙，“或于西山” 、“罗汉山” 、“鸣凤山” ，各从趋向。念八日，谒东岳庙。

《四月八日　》，为“浴佛期。”

立夏日　插皂荚枝红花于户，以厌祟。又各家围灰于墙脚，以避蛇。

端阳　，悬艾虎，系续命缕，饮菖蒲酒，以角黍相馈，会城亦常为龙舟之戏。

六月朔日至六日　，礼南斗祈年。

二十五日　为星回节，市民燃松炬于街衢，村落则燃以照田，占岁丰啬。相传孔明于是日擒孟获，侵夜入城，父老设燎以迎，后遂相沿成俗。又云：汉时有彝妇阿南，夫为人所杀，誓不从贼，以是日死于火。国人哀之，因为此会。一云：南诏彝有皮罗阁者，欲并五诏，将诱饮于松明楼，乘其醉而焚杀之。邓赕诏妻慈善，知其谋有不测，劝夫勿赴，赕不从，以铁钏约夫臂，既而果被焚。慈善认钏得夫尸，归葬皮罗阁。闻其贤，欲娶之，慈善闭城死节。滇人以是日燃炬吊之。

七夕　，妇女穿鍼乞巧，以瓜果祀织女星。中元　，祭祖先于家庙，或焚冥衣楮镪，夜放河灯。

中秋　设瓜饼祭月

九月朔日至九日　，礼北斗祈年。

《重阳　登高》，饮茱萸酒，以面簇诸果为花糕，亲识相酬馈。

十月　祀先墓祭

长至　相贺，各以糍饵相馈。腊八日　，作五味粥。

除夕　，饮分岁酒，先少后老，煨炉守岁，四更迎灶。婚嫁六礼，先求庚帖，次通媒妁，继请亲长之尊贵者，向女家致意。主人既诺，然后二姓互相酬拜。具启下定。将娶，则请期纳币而后亲迎焉。仪物丰俭，各称其力。

《丧礼》旧俗尚奢，凡吊客皆䜩待，且有酬赠，甚至资用缺而停丧不举者，今易以槟榔、清茶。然旌翣俑楮诸仪，不无逾分糜费，致有破产。崇信释道，建斋诵经，其风固不能止也。若火葬，惟彝民行之，然今亦有卜地以葬者，风稍变矣。

祭祀丰俭，随力竭诚以享。独是淫祀甚多，愚民惑焉。

《宴饮》旧尚俭约，今稍奢靡，市井尤甚。

服饰旧崇朴素，今事繁华，国奢示俭，诚为急务。覆屋各省专用，板瓦滇中兼用。瓦，以滇多大风，明初特敕许用。

日中为市，率名曰“街” ，以十二支所属，分为各处，街期，如子日名“鼠街” ，丑日名“牛街” 之类，街期各处错杂，以便贸迁。

市中贸易，昔多用贝，俗称“𧵅子。” 至明启、祯间贵，银钱，𧵅遂滞不行。

皇清钱法流通，民称便益，久不用贝。今仍志之《存旧》。

俗也

富民县

地虽僻处，民俗颇淳，以耕为业，终岁之计，取给

畎亩。其俊秀子弟事诗书列科甲者，亦蒸蒸蔚起焉。按《县志》，婚丧与省俗略同，惟仪物为差，俭若彝猡，币用牛羊，耻与奴隶为婚。葬从火化。宜良县

男务耕读、女勤纺绩。邑有弦歌，士尚气节。至彝民虽有《猓猡僰》人数种，各安耕凿，不事强悍，与山箐负隅者异。

嵩明州

士习尚朴敦礼，读书守约，以私谒为耻。婚丧能用古制，邻保相恤。其民务农安业者多。风土俗习与省会略同。按《州志》：“二月初旬，以鸡豕祭先农，鼓乐迎导。祭毕，则老少男妇群聚而饮福酒。” 此即古者祈年之礼。

晋宁州

农急于耕，女勤于织，子弟服于文教，科第亦甲于他邑。中原风气，十得六七。按《州志》：“诸夷杂处，种类非一。惟僰人知书，易于化导。俗淳讼𥳑，丧葬相助。每旬二、七日为市。文行特起之士，间见迭出，声名文物之盛，不下内地。”

呈贡县

去省未远，习俗多同。士秀而文，能尚礼节；民朴而俭，劳于胼胝。科名蔚起，代不乏人。按《县志》旧习，六月二十四日，各村人多聚于绣球山角力跌脚为乐，知县夏瓆禁革。二十五日，城内跑马为戏，夜燃炬照田。

安宁州

汉彝杂处，相沿既久。自明洪武间，人多习儒，诵读之声，遍于闾巷；科目之盛，济美后先。文物衣冠，几与中州埒。俗尚俭约，不事浮夸，乡人多负薪自给。猓僰之性，喜祷鬼神。近亦熏陶教化，渐符汉俗。按《州志》，“婚礼一遵家礼” ，聘资妆奁，各量贫富以为丰俭。《丧礼》衣衾棺椁，各称家之有无。绅士一遵家礼。

罗次县

民生朴素，不善商贾。士安诵读，农务耕耘而外，安分省事，少奢华之风。按《县志》：“罗次去府城百五十里，田高水下，地瘠民贫，不事浮华，多尚古朴。婚丧二礼，俱从简略。其俊秀子弟，亦知从事《诗》书，惟不知织纺。” 康熙五十年，署县梁衍祚捐赀教民织纺，今亦稍有成效。

禄丰县

士敦礼仪，民畏法度；言语服饰，尢为淳朴。土人散处乡村，虽椎髻鹑衣，皆安耕凿，咸听吏治。按《县志》：“米谷不知积贮，器皿多用瓦器，衣服不事币帛，妇女不知纺织。” 壬辰秋，县令刘自唐出示，并延善织者朝夕劝谕，有耆民林蕃首倡董率，渐次成风。

昆阳州

地薄民淳，汉彝杂处。士民耕读，各乐其业。居家俭朴，畏法少争。惟彝人言语服饰、婚姻丧祭，不无稍异于汉人。

易门县

彝多民少，性健好争。山谷高深，地半荒瘠。迩来沐浴久，而士亦知书，农安耕读，稍有淳风矣。